DOI: 10.14457/tu.the.2015.103
title: แผนธุรกิจการให้บริการสุนัขแบบครบวงจร “Riverside Dog Center”

description: สภาพสังคมยุคใหม่ที่มีวิถีการดำเนินชีวิตที่เต็มไปด้วยการเผชิญการแข่งขันและแรงกดดัน อีกทั้งทัศนคติที่เปลี่ยนแปลงไปคือเป็นโสดมากขึ้น แต่งงานช้าลง มีลูกช้า รวมถึงปัญหาการไม่ตั้งท้อง หลายคนจึงเลือกเลี้ยงสัตว์ไว้เป็นลูก ดังนั้น สัตว์เลี้ยงจึงเติมเต็มความเป็นครอบครัวที่สมบูรณ์ให้กับคนยุคนี้ และในปี 2557 ประเทศไทยมีปริมาณสัตว์เลี้ยงทั้งหมดกว่า 14 ล้านตัว ในอัตราที่เพิ่มสูงขึ้นอย่างต่อเนื่อง โดยปี 2552 ถึง 2557 มีอัตราเพิ่มขึ้นประมาณร้อยละ 12 มีมูลค่าตลาดกว่า 21,890 ล้านบาท และการเติบโตของตลาดเฉลี่ยอยู่ร้อยละ 13.9 โดยตลาดผลิตภัณฑ์อาหารสัตว์เลี้ยงมีมูลค่าสูงกว่า 20,000 ล้านบาท ส่วนตลาดอุปกรณ์สำหรับสัตว์เลี้ยง เวชภัณฑ์ และธุรกิจบริการ อาบน้ำตัดแต่งขน สปา คาเฟ่ และอื่นๆ มีมูลค่ารวมกว่า 1,700 ล้านบาท จากสถิติของจำนวนประชากรสัตว์เลี้ยงดังกล่าว ทำให้ทราบว่าสุนัขมีอัตราส่วนสูงสุดอยู่ที่จำนวน 6 ล้านตัว หรือร้อยละ 43 ดังนั้นผู้จัดทำจึงเห็นโอกาสในการทำธุรกิจที่ให้บริการสุนัขแบบครบวงจร ที่มีการให้บริการที่หลากหลาย ได้คุณภาพมาตรฐาน มีการตรวจสุขภาพและให้คำปรึกษาเบื้องต้นจากสัตวแพทย์ ในบรรยากาศติดแม่น้ำเจ้าพระยาและโอบล้อมไปด้วยความร่มรื่นจากต้นไม้และสนามหญ้าสีเขียว ภายใต้ชื่อร้าน Riverside Dog Center ตั้งอยู่บนพื้นที่ประมาณ 1 ไร่ ติดกับแม่น้ำเจ้าพระยา ถนนราษฎร์บูรณะ เขตราษฎร์บูรณะ กรุงเทพมหานครกลุ่มเป้าหมายหลัก คือ กลุ่มผู้ที่อาศัยอยู่ในกรุงเทพมหานคร มีใจรักสุนัขเสมือนลูก มีการใช้จ่ายเพื่อความสุขของสุนัขระดับสูง สำหรับการเลือกสินค้าจะเน้นสินค้าและการบริการที่มีมาตรฐานในระดับพรีเมี่ยม มากกว่านั้นยังชื่นชอบบรรยากาศและทิวทัศน์ธรรมชาติอีกด้วย บริษัทได้ว่างตำแหน่งด้านการตลาดด้านบรรยากาศและการให้บริการที่ครบวงจรเหนือกว่าคู่แข่งทั้งหมด เพราะมีจุดเด่นในเรื่องของบรรยากาศและคุณภาพของบริการตามที่กล่าวมาข้างต้น ส่วนด้านราคาได้วางตำแหน่งต่ำกว่าโรงพยาบาลสัตว์ทองหล่อและโรงพยาบาลสัตว์ตลิ่งชันที่เป็นคู่แข่งทางตรง ที่มีอัตราค่าบริการค่อนข้างสูง แต่ได้วางตำแหน่งเดียวกับ Cotton Dog Resort และ Pet Paradise Park ซึ่งเป็นคู่แข่งทางตรงเช่นกัน และมีอัตราค่าบริการระดับกลาง อย่างไรก็ตามก็ได้วางตำแหน่งของราคาสูงกว่าร้านทั่วๆ ไปที่เป็นคู่แข่งทางอ้อม เนื่องจากต้นทุนของบรรยากาศและสถานที่ รวมถึงบริการที่หลากหลายและมีคุณภาพ จึงเลือกใช้กลยุทธ์การตั้งราคาตามระดับราคาและคุณภาพ (Price-Quality Pricing Strategy) โดยเน้นไปที่กลยุทธ์คุณภาพเกินราคา (High-Value Strategy) ภายใต้ Slogan “ที่แห่งนี้มีแต่ความสุข จนคุณอยากหยุดเวลา” ที่ให้ความสำคัญของคุณภาพของสินค้าและการบริการที่ดีเยี่ยม เพราะธุรกิจประเภทนี้ การให้บริการเป็นสิ่งที่สำคัญมาก เพราะว่าหากพนักงานมีความรู้ ความสามารถ มีใจรักการบริการ ยิ้มแย้ม แจ่มใส จะสามารถสร้างความประทับใจแก่ลูกค้าที่มาใช้บริการ และอยากกลับมาใช้บริการอีก แต่ในทางตรงกันข้าม หากร้านไหนมีการบริการของพนักงานที่ไม่ดี ก็จะทำให้ลูกค้าตัดสินใจไม่กลับมาใช้บริการอีกเช่นกัน ดังนั้น การสร้างวัฒนธรรม ในองค์กร การคัดสรรบุคลากร การอบรมบุคลากรในหลักสูตรต่างๆ เกี่ยวกับการให้บริการและบุคลิกภาพของพนักงานก็เป็นสิ่งที่จำเป็นและต้องมีการพัฒนาอยู่ตลอดเวลาบริษัทใช้เงินลงทุนเริ่มแรกทั้งหมดเป็นจำนวน 36 ล้านบาท โดยมีสัดส่วนของหนี้ต่อเจ้าของ 40:60 โดยในส่วนของหนี้จะกู้ยืมเงินระยะยาวจากธนาคารกรุงเทพ และในส่วนของเจ้าของจะทำการออกหุ้นสามัญ ซึ่งบริษัทมีต้นทุนถัวเฉลี่ยน้ำหนัก (WACC) เท่ากับร้อยละ 15.29 มูลค่าปัจจุบันสุทธิ (NPV) 22,868,181.80 บาท ระยะเวลาในการคืนทุน (Pay Black Period) 7.79 ปี สรุปได้ว่าธุรกิจให้บริการสุนัขแบบครบวงจรมีความน่าสนใจในการลงทุนถึงแม้จะมีระยะเวลาคืนทุนที่ค่อนข้างนาน แต่ด้วยธุรกิจมีกระแสเงินสดสุทธิเป็นบวก อัตราผลตอบแทนอยู่ในระดับสูง และมีมูลค่าธุรกิจในปีอนันต์ (Terminal Value) อยู่ในระดับที่สูงมาก